હવે મારી નજર સામે પેલા મિસિસ દેસાઈ અને મિસિસ દિક્ષિતના જીવનના બીજાં પાસાઓ પણ તરવરે છે. એમની પાસે કોઈ સામાજીક પ્રસંગ મહાલવાનો સમય નથી. લગ્નપ્રસંગે ઘડિયાળના કાંટે પ્લેનમાંથી ઊતરવાનું અને ઔપચારિક રીતે વર-વધૂને ચાંલ્લો પકડાવીને ચાલ્યા જવાનું. લોકો એમને જોતા રહે છે કારણ કે તેઓ સફળ ગણાય છે. આપણે ઘરકામ કરીએ એટલે ‘મણીબેન’ માં ખપી જઈએ ! હું વિચાર કરું છું કે શું સુખ છે એમના જીવનમાં ? નથી એમને તહેવારોનો આનંદ કે નથી પરિવારનું સાન્નિધ્ય. ઊંચી પદવીઓ વચ્ચે બેશુમાર જવાબદારીઓથી તેઓ લદાયેલા છે. એમનું ઘર તો જાણે એક ધર્મશાળા છે ! પીઝા અને પાસ્તા ખાઈને પથારીમાં પડે છે અને સવાર પડતાની સાથે દોડવા લાગે છે. એમની બોલીમાં આદ્યુનિક શબ્દો અને સ્ટાઈલ છે પણ રેખાબેન જેવી આત્મીયતા ક્યાં છે ?